એકવાર સ્વામીજીનું પ્રવચન પૂરું થયા પછી એક ભાવિક ભક્ત એમને મળવા માટે આવ્યો. સ્વામીજીએ એને સીધો જ પ્રશ્ન પૂછ્યો, બોલ ભાઈ તારે શું પૂછવું છે?હાથ જોડીને એ બોલ્યો, સ્વામીજી આપનાથી હું ખૂબ જ પ્રભાવિત થયો છું. હું દરરોજ આપનાં પ્રવચન સાંભળવા માટે આવું છું. એટલું જ નહીં આ શહેરમાં જ્યાં જ્યાં સત્સંગ કે કથા-વાર્તા થતાં હોય એ બધા સ્થળોએ હું નિયમિત જાઉં છું. ત્યાં ઘણા બધાં લોકો કથા સાંભળવા માટે આવતાં હોય છે. આ બધું જોઈ મારા મનમાં એક પ્રશ્ન વારંવાર થાય છે કે, આટલા બધા સાધુ-સંતો અને મહાત્માઓ પ્રવચનો દ્વારા ધર્મનું રહસ્ય લોકોને સમજાવે છે. હજારોની સંખ્યામાં લોકો એમને ધ્યાનપૂર્વક સાંભળતાં પણ હોય છે એમ છતાં જગતમાં ક્યાંય સુધારો થતો દેખાતો નથી. પરિસ્થિતિ દિન-પ્રતિદિન સુધરવાને બદલે બગડતી જાય છે એનું કારણ શું?